b'\n_START_ARTICLE_\nGmazovi\n_START_SECTION_\nRazvojna povijest\n_START_PARAGRAPH_\nGmazovi su se pojavili sredinom karbona, a razvili su se iz vodozemaca. Razlikovali su se od vodozemaca prvenstveno po amniotskom jajetu s ljuskom koja slu\xc5\xbei za za\xc5\xa1titu od isu\xc5\xa1ivanja, \xc5\xa1to im je omogu\xc4\x87ilo da u potpunosti vode kopneni \xc5\xbeivot, za razliku od vodozemaca. To se pokazalo iznimnom predno\xc5\xa1\xc4\x87u jer su tada\xc5\xa1nja mora bila puna opasnih grabe\xc5\xbeljivaca. Ostali kopneni kralje\xc5\xbenjaci se prema tom obilje\xc5\xbeju nazivaju amniotima. Za razliku od vodozemaca, amnioti vi\xc5\xa1e nisu vezani u razmno\xc5\xbeavanju za vodu, a i op\xc4\x87enito su bolje prilago\xc4\x91eni \xc5\xbeivotu u suhom okoli\xc5\xa1u._NEWLINE_Amnioti se razdvajaju na dvije grane koje se razlikuju prema broju bo\xc4\x8dnih otvora na lubanji u predjelu sljepoo\xc4\x8dnice (temporalni otvor). Amnioti s jednim bo\xc4\x8dnim otvorom nazivaju se sinapsida (jedan otvor), a s dva diapsida. Praamnioti nisu imali nijedan otvor, pa ih se naziva anapsida. Od diapsida potje\xc4\x8du dinosauri kao i danas izumrli pterosauri. Prema najnovijim spoznajama, kao jedini i danas \xc5\xbeivu\xc4\x87i pretstavnici dinosaura smatraju se ptice._NEWLINE_Do danas nije nedvosmisleno utvr\xc4\x91eno mjesto koje u sistematici pripada kornja\xc4\x8dama. Njihova lubanja nema bo\xc4\x8dnih otvora, pa se zbog toga ova grupa svrstava u anapside. Neki paleontolozi smatraju, da su se  kornja\xc4\x8de razvile od diapsida koje su naknadno reducirale ove otvore. Prema polo\xc5\xbeaju njihove vratne arterije i postojanju aorte, danas ih se svrstava u gmazove kao sestrinska grupa. No do sad na\xc4\x91eni fosili ne omogu\xc4\x87uju definitivno obja\xc5\xa1njenje.'